Zagreb, 20. lipnja 2018.g.

**Povjerenstvo za odlučivanje o sukobu interesa,** u sastavu Nataše Novaković kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva (u daljnjem tekstu: Povjerenstvo) na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Veronike Kolman, zamjenice općinskog načelnika Općine Tuhelj,** za davanjem mišljenja Povjerenstva, na 15. sjednici, održanoj 20. lipnja 2018.g., daje sljedeće:

**MIŠLJENJE**

1. **Angažiranje obrta Niveo, čiji je vlasnik Karlo Kolman, brat dužnosnice Veronike Kolman, zamjenice općinskog načelnika Općine Tuhelj, kao podizvođača radova od strane osnovnog izvođača za obavljanje komunalnih poslova održavanja nerazvrstanih cesta Općine Tuhelj u zimskim uvjetima i u izvanrednim okolnostima, ne predstavlja povredu odredbi ZSSI-a.**
2. **U svrhu zaštite vlastite vjerodostojnosti i očuvanja povjerenja građana u tijela javne vlasti Općine Tuhelj, upućuje se dužnosnica Veronika Kolman da o angažiranju obrta Niveo, kao podizvođača od strane osnovnog izvođača za obavljanje komunalnih poslova održavanja nerazvrstanih cesta Općine Tuhelj u zimskim uvjetima i u izvanrednim okolnostima, izvijesti Općinsko vijeće Općine Tuhelj i informaciju o angažiranju navedenog podizvođača od strane osnovnog izvođača učini javno dostupnom na službenim stranicama Općine Tuhelj. Dužnosnica se također upućuje da se izuzme iz radnji u postupku zasnivanja i realizacije poslovnog odnosa između Općine Tuhelj te izvođača i podizvođača za obavljanje komunalnih poslova održavanja nerazvrstanih cesta Općine Tuhelj u zimskim uvjetima i u izvanrednim okolnostima.**

Obrazloženje

Zahtjev za davanjem mišljenja Povjerenstva podnijela je Veronika Kolman, zamjenica općinskog načelnika Općine Tuhelj. U knjigama ulazne pošte zahtjev je zaprimljen pod poslovnim brojem 711-U-1838-M-73/18-01-5, 12. lipnja 2018.g., povodom kojeg se vodi predmet broj M-73/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Veronika Kolman od 26. svibnja 2017. g. obnaša dužnost zamjenice općinskog načelnika Općine Tuhelj te je stoga povodom obnašanja navedene dužnosti obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu dužnosnica navodi da je Općina Tuhelj za izvođača komunalnih poslova održavanja nerazvrstanih cesta u zimskim uvjetima izabrala poslovni subjekt Tomislav transporti u vlasništvu Tomislava Mihalića te traži mišljenje može li navedeni poslovni subjekt, u slučaju nedovoljnih kapaciteta izvođača u izvanrednim situacijama, kao podizvođača angažirati obrt Niveo, čiji je vlasnik Karlo Kolman, brat dužnosnice Veronike Kolman, te ako može, postoje li ograničenja u smislu postotka realiziranih radova i može li poslovni subjekt Tomislav transporti surađivati s navedenim obrtom na područjima rada koja nisu vezana uz Općinu Tuhelj.

Člankom 4. stavkom 2. ZSSI-a propisano je da je član obitelji dužnosnika u smislu ZSSI-a je bračni ili izvanbračni drug dužnosnika, njegovi srodnici po krvi u uspravnoj lozi, **braća** i sestre dužnosnika te posvojitelj, odnosno posvojenik dužnosnika.

Člankom 4. stavkom 4. ZSSI-a propisano je da su poslovni subjekti u smislu ZSSI-a trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, **obrtnici** i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 17. stavkom 2. ZSSI-a propisano je da se ograničenje iz članka 17. stavka 1. ZSSI-a primjenjuje na poslovne subjekte u kojima član obitelji dužnosnika ima 0,5% ili više udjela u vlasništvu, u slučaju kada je član obitelji dužnosnika na bilo koji način, izravno ili neizravno, stekao predmetni udio, odnosno dionice od dužnosnika u razdoblju od dvije godine prije imenovanja odnosno izbora na javnu dužnost pa do prestanka njezinog obnašanja.

Uvidom u Obrtni registar utvrđeno je da je u Uredu Državne uprave u Krapinsko-zagorskoj županiji, Službi za gospodarstvo i imovinsko-pravne poslove, Ispostavi Klanjec da je pod matičnim brojem obrta 97478423 upisan obrt Niveo, obrt za komunalne usluge, vlasnik Karlo Kolman, Trsteno 14, Tuhelj. U rubrici Upis u Obrtni registar kao datum upisa naveden je 9. prosinca 2013. g. te da se navedeni obrt upisuje kao novi obrt.

Slijedom navedenog, Angažiranje obrta Niveo, čiji je vlasnik Karlo Kolman, brat dužnosnice Veronike Kolman, zamjenice općinskog načelnika Općine Tuhelj, kao podizvođača za obavljanje komunalnih poslova održavanja nerazvrstanih cesta Općine Tuhelj u zimskim uvjetima i u izvanrednim okolnostima, ne predstavlja povredu odredbi ZSSI-a.

Člankom 5. ZSSI-a propisana su načela kojima se dužnosnici imaju rukovoditi u obnašanju poslova javne vlasti. Stavkom 1. navedenog članka propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana, a stavkom 4. navedenog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

I u situacijama u kojima djelovanje dužnosnika ne predstavlja povredu odredbi ZSSI-a, odnosno nije u sukobu interesa, dužnosnik je dužan voditi računa o dojmu javnosti, odnosno građana, o načinu na koji se dužnost obnaša, osobito u vezi s gore navedenim načelima koja obvezuju dužnosnika u obnašanju dužnosti.

Stoga, uzimajući u obzir činjenice i okolnosti u vezi s angažiranjem poslovnog subjekta u vlasništvu brata dužnosnice, kao podizvođača osnovnom izvođaču za obavljanje komunalnih poslova održavanja nerazvrstanih cesta Općine Tuhelj u zimskim uvjetima i u izvanrednim okolnostima, Povjerenstvo upućuje dužnosnicu da u svrhu očuvanja svoje vjerodostojnosti i povjerenja građana u tijela javne vlasti Općine Tuhelj te u skladu s načelom javnosti u obnašanju poslova javne vlasti, izvijesti Općinsko vijeće Općine Tuhelj o angažiranju poslovnog subjekta u vlasništvu svog brata od strane osnovnog izvođača gore navedenih poslova, da informaciju o njihovom poslovnom odnosu učini javno dostupnom na službenim stranicama Općine Tuhelj te da se osobno izuzme iz bilo koje radnje u postupku zasnivanja i realizacije poslovnog odnosa između Općine Tuhelj te osnovnog izvođača i podizvođača za obavljanje komunalnih poslova održavanja nerazvrstanih cesta Općine Tuhelj u zimskim uvjetima i u izvanrednim okolnostima.

Slijedom navedenog, Povjerenstvo je dalo mišljenje kao što je to navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Veronika Kolman, elektroničkom dostavom
2. Objava na internetskoj stranici Povjerenstva
3. Pismohrana